## Rovira reclama al Ministeri de Cultura que impulse les obres d’emergència per a la rehabilitació integral del Teatre Romà de Sagunt

*** El conseller lamenta que, en els últims anys, el Govern central i l’anterior executiu autonòmic no hagen invertit prou en este monument
* La Direcció General de Patrimoni Cultural ha dut a terme obres de millora en este últim any**

El conseller d’Educació, Cultura, Universitats i Ocupació, José Antonio Rovira, ha sol·licitat al Ministeri de Cultura que “impulse les obres d’emergència per a la rehabilitació integral del conjunt monumental del Teatre i Castell Romà de Sagunt a través d’un pla director”.

José Antonio Rovira ha fet estes declaracions després de visitar les obres que s’estan realitzant en el Teatre Romà de Sagunt, juntament amb la secretària autonòmica de Cultura, Pilar Tébar, i la directora general de Patrimoni Cultural, Marta Alonso.

Durant la seua visita, el conseller de Cultura ha lamentat que “en els últims anys el Ministeri i l’anterior govern autonòmic no hagen dut a terme les inversions necessàries per a preservar este ric patrimoni cultural que té Sagunt”.

Al llarg d’este últim any, des de la Direcció General de Patrimoni s’han executat obres urgents que permeten la millora en el Teatre Romà. “S’han realitzat actuacions en els accessos i instal·lacions, així com en el servici d’il·luminació. Estes millores han permés que el Festival Sagunt a Escena es desenrotlle amb les mesures de seguretat necessàries, encara que per a fer-ho hàgem hagut de reduir en esta edició l’aforament”, ha explicat Rovira.

Per la seua part, la secretària autonòmica de Cultura ha recordat que “s’han tingut diverses reunions amb el Ministeri i s’ha fet alguna visita per part del personal de l’Institut de Patrimoni Cultural d’Espanya. D’esta manera, són coneixedors de primera mà de la situació d’abandó, tant del Teatre com del Castell Romà de Sagunt”.

**Obres de millora**

Des de la Conselleria d’Educació, Cultura, Universitats i Ocupació s’han reparat els despreniments de llindes en la façana i s’ha protegit mitjançant bastides i xarxes les voltes, galeries i vomitoris del teatre.

Així mateix, s’adaptarà el subministrament elèctric del teatre i del castell a la normativa actual, ja que la línia elèctrica existent és provisional des de l’any 1990. A més, s’han esmenat deficiències i modernitzat l’ascensor del Teatre Romà de Sagunt.

Finalment, s’està prestant assistència tècnica en actuacions que es faran per part de l’Institut Valencià de Cultura per a la millora de l’evacuació de les escales i condicionament dels lavabos del monument per un import superior als 100.000 euros.

Fecha: 01/08/2024